Átta liða úrslitum Evrópumóts karla í fótbolta lýkur í dag með tveimur leikjum. Ítalir og Spánverjar tryggðu sig áfram í gær og mætast í undanúrslitum mótsins.
Ítalía komst í gærkvöldi í undanúrslitin á EM karla í fótbolta þegar að liðið sigraði Belgíu, 2-1 í 8-liða úrslitum. Ítalir mæta Spáni í undanúrslitunum.
Fyrri hálfleikur var sérstaklega fjörugur í leiknum og strax á 13. mínútu skoruðu Ítalar mark sem var dæmt af vegna rangstöðu. Á 31. mínútu komst Ítalía yfir með marki Nicolo Barella. Ítalía komst svo í 2-0 á 44. mínútu með stórglæsilegu marki frá Lorenzo Insigne. Belgar gáfust ekki upp og í uppbótartíma fyrri hálfleiks minnkaði Romelu Lukaku muninn úr vítaspyrnu og staðan í hálfleik því 2-1.
Belgar reyndu hvað þeir gátu til að jafna leikinn í síðari hálfleik en varnarmúr Ítala var órjúfanlegur og það er því ítalska liðið sem mætir Spánverjum í undanúrslitum mótsins. En Spánn tryggði sæti sitt í undanúrslitum eftir að hafa unnið Sviss í vítaspyrnukeppni fyrr í gær.
Seinni tveir leikirnir í 8-liða úrslitum EM fara fram í dag. Fyrri leikur dagsins er viðureign Tékklands og Danmerkur sem hefst klukkan fjögur og klukkan sjö mætast England og Úkraína.
Einn þekktasti tenniskappi Bretlands, Andy Murray, er úr leik á Wimbledon mótinu eftir tap gegn Denis Shapovalov í gær. Murray, sem vann Wimbledon mótið, árin 2013 og 2016, hefur glímt við erfið meiðsli síðustu ár. Í viðtölum við fjölmiðla eftir tapið í gær sagðist Murray þurfa að taka ákvörðun hvort það væri þess virði að halda áfram í tennis.
Breski ökuþórinn Lewis Hamilton hefur framlengt samning sinn við Mercedes liðið í Formúlu 1. Hamilton, sem er 36 ára, hefur sjö sinnum unnið keppni ökuþórar í Formúlu 1 og freistar þess nú að vinna sinn áttunda titil sem myndi gera hann að sigursælasta ökumanni allra tíma. Hamilton mun því aka fyrir Mercedes liðið til ársins 2023
Átta liða úrslitum Evrópumóts karla í fótbolta lýkur í dag með tveimur leikjum. Ítalir og Spánverjar tryggðu sig áfram í gær og mætast í undanúrslitum mótsins. 